b'\n_START_ARTICLE_\nPercival Lowell\n_START_SECTION_\n\xc5\xbdivljenje in delo\n_START_PARAGRAPH_\nLowell je izhajal iz bogate dru\xc5\xbeine. Na Univerzi Harvard je diplomiral iz matematike in se po kon\xc4\x8danem \xc5\xa1tudiju pridru\xc5\xbeil o\xc4\x8detovi dru\xc5\xbebi, ki je trgovala z bomba\xc5\xbeem. Delo v njej ga je pripeljalo na Daljni Vzhod. Deset let je pre\xc5\xbeivel na Japonskem, med drugim precej \xc4\x8dasa kot ameri\xc5\xa1ki diplomat. Leta 1893 se je vrnil domov in napisal nekaj odli\xc4\x8dnih knjig o svojih potovanjih._NEWLINE_Lahko bi nadaljeval svojo kariero kot diplomat, \xc4\x8de ga ne bi zasvojila astronomija - predvsem zgodbe o kanalih na Marsu, ki jih je odkril Schiaparelli. Ker Lowell ni nikoli naredil ni\xc4\x8desar samo na pol, je presku\xc5\xa1al razli\xc4\x8dna mesta po celi Ameriki, predno se je leta 1894 odlo\xc4\x8dil, da je pri Flagstaffu v Arizoni zgradil glavni observatorij. Zgradil ga je na svoje stro\xc5\xa1ke in ga imenoval po sebi. Opremil ga je z odli\xc4\x8dnim 610 mm refraktorjem in leta 1895 je bil pripravljen za opazovanje Marsa. Seveda ni raziskoval sam. Njegov observatorij je zaposlil mnoge astronome in pomo\xc4\x8dnike, kot na primer Pickeringa, brata Slipher in druge. Lowell je bil prepri\xc4\x8dan, da so kanali na Marsu umetno narejeni in da so Marsovci zgradili planetarni namakalni sistem, ki \xc4\x8drpa vodo iz polarnih predelov v naseljena podro\xc4\x8dja okoli ekvatorja. Napisal je:\xc2\xa0\xc2\xbbDa je Mars naseljen z neke vrste bitji, je tako gotovo, kot je negotovo, kaj ta bitja so.\xc2\xab\xc2\xa0Njegove knjige in \xc4\x8dlanki so povzro\xc4\x8dili, da se je zanimanje za astronomijo zelo pove\xc4\x8dalo, kljub temu da je mnogo astronomov ugovarjalo njegovi teoriji. Mnogi kljub opazovanju niso videli kanalov. Lowell je bil precej vro\xc4\x8dekrven \xc4\x8dlovek in ni prenesel kritike. Seveda se je glede kanalov motil. Kljub tej svoji zmoti je naredil veliko za razvoj astronomije. Bil je briljanten govornik in pisatelj, dober organizator in matematik._NEWLINE_Iz motenj v gibanju Neptuna je predvidel obstoj devetega planeta (planeta X) in izra\xc4\x8dunal njegov polo\xc5\xbeaj. Planet, ki je dobil ime Pluton, je odkril Tombaugh iz njegovega observatorija 14 let po njegovi smrti._NEWLINE_Danes je Lowllov observatorij eden pomembnej\xc5\xa1ih v Ameriki. V njem \xc5\xa1e vedno opazujejo predvsem planete. Pomembni so njegovi doprinosi k poznavanju Oson\xc4\x8dja, mrkov, Merkurja, Venere, Saturna in posebno Marsa. Organiziral je astronomske odprave._NEWLINE_9. april 1907 je odkril svoj edini asteroid, ki nosi ime 793 Arizona.\n_START_SECTION_\nPoimenovanja\n_START_PARAGRAPH_\nPo njem se imenujeta kraterja na Luni (Lowell) in na Marsu (Lowell), ter asteroid glavnega pasu 1886 Lowell.'